Szám: 1-8/2014 10. sz. napirendi pont anyaga

**Előterjesztés**

Zalaszentgrót Városi Önkormányzat Képviselő-testület

2014. július 24-i rendes ülésére

**Tárgy:** Csapadékvíz elvezető rendszerüzemeltetésbe adása

**Tisztelt Képviselő-testület!**

Zalaszentgrót Város Képviselő-testülete a 30/2014.(III.27.) számú határozatával döntött Zalaszentgrót, Katalin lakótelep szennyvíz – és csapadékvíz elvezetés projekt megvalósításáról.

Közbeszerzési eljárás lefolytatása után a kivitelezést a Két-Tarbuza Kft. (8788 Zalaszentlászló, Rákóczi u. 27.) végzi, melynek befejezési határideje 2014. szeptember 17.

A Katalin lakótelepi meglévő csapadékvíz és szennyvíz rendszer jelenleg az Önkormányzat tulajdonában van és az üzemeltetése is az ő feladata.

A város szennyvíz rendszerének üzemeltetését koncessziós szerződés keretében az Aquazala Kft. (8790 Zalaszentgrót, Mező F. u. 27.) végzi. A projekt átadás-átvétele után a Katalin ltp. szennyvízvezeték rendszerének üzemeltetését is a Kft. fogja végezni. Mivel a csapadékvíz rendszer és a szennyvíz rendszer a lakótelepen elválaszthatatlan egymástól, így célszerű a csapadék vezeték üzemeltetésével is megbízni az Aquzala Kft-t.

Az üzemeltetést a Kft. előzetes tárgyalások alapján 1.000.000 Ft + ÁFA díjért vállalná el. A csapadékvíz rendszerért 700.000 Ft + ÁFA bérleti díjat fizetne. Ebben az esetben az üzemeltetést nem a város, hanem szakmailag hozzáértő szolgáltató végezné.

Javaslom, hogy a beruházás elkészülte után a Katalin lakótelep csapadékvíz rendszerének üzemeltetésével az Önkormányzat bízza meg 2014. október 1-től az Aquazala Kft-t.

A Gazdasági és Városfejlesztési Bizottság az előterjesztést a 2014. július 18-i ülésén megtárgyalta, a 56/2014. (VII. 18.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg, majd azt követően fogadja el az alábbi határozati javaslatot.

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a Katalin lakótelep csapadékvíz rendszerének üzemeltetésével 2014. október 1-i kezdő időponttal határozatlan időre megbízza az Aquazala Kft.-t (8790 Zalaszentgrót, Mező F. u. 27.) 1.000.000 Ft + ÁFA díjért. A rendszer használatáért a Kft. 700.000 Ft + ÁFA bérleti díjat fizet Zalaszentgrót Város Önkormányzata részére.

A Képviselő-testület felhatalmazza a polgármestert az üzemeltetési szerződés aláírására.

**Határidő:** 2014. szeptember 30.

**Felelős:** Baracskai József polgármester

Dr. Simon Beáta jegyző

Zalaszentgrót, 2014. július 15.

**Baracskai József**

polgármester

A határozati javaslat a törvényességi előírásnak megfelel.

Dr. Simon Beáta

jegyző